Informácia 
o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám

1. Úvod

Uznesením vlády SR č. 907 z 21. augusta 2002 bola schválená Koncepcia trvalo udržateľného využívania zdrojov horninového prostredia, a v bode B.3. uložila vláda SR ministrovi životného prostredia k 30. aprílu každoročne predkladať na rokovanie vlády SR informáciu o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám.

Realizáciu monitorovania geologických faktorov životného prostredia zabezpečuje Štátny geologický ústav Dionýza Štúra (ŠGÚDŠ) v rámci geologickej úlohy Čiastkový monitorovací systém - Geologické faktory (ČMS GF).

ČMS GF je súčasťou Monitorovacieho systému životného prostredia Slovenskej republiky. Monitoring je zameraný hlavne na škodlivé prírodné alebo antropogénne geologické procesy, ktoré ohrozujú človeka a životné prostredie. Vzhľadom na nepriaznivé pôsobenie prírodných síl v kombinácii s neadekvátnymi zásahmi človeka do prírodného prostredia narastá v posledných rokoch počet mimoriadnych udalostí, ktoré majú negatívny vplyv na život a zdravie ľudí alebo ich majetok. Ide predovšetkým o často sa opakujúce zosuvy. Výsledky monitorovania poskytujú informácie na prijatie opatrení umožňujúcich mimoriadnym udalostiam včas predchádzať.

Uznesenie vlády SR č. 803 z 12. októbra 2005 ukladá ministrovi životného prostredia v bode B.1. „zabezpečovať naďalej na stabilizačnom násype v údolí Handlovky merania a pozorovania vodohospodárskych objektov a výsledky pozorovaní každoročne zahrnúť do správy o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“.
Informácia je vypracovaná na základe výsledkov monitorovania v spolupráci s odborníkmi ŠGÚDŠ. 
2. Výsledky monitoringu za rok 2015
V roku 2015 sa v súlade s Koncepciou aktualizácie a racionalizácie environmentálneho monitorovania pokračovalo v meraniach v siedmich podsystémoch:

01 Zosuvy a iné svahové deformácie

02 Tektonická a seizmická aktivita územia

03 Antropogénne sedimenty charakteru environmentálnych záťaží

04 Vplyv ťažby na životné prostredie

05 Monitoring objemovej aktivity radónu v geologickom prostredí

06 Stabilita horninových masívov pod historickými objektmi

07 Monitorovanie riečnych sedimentov
Podsystém 01 – Zosuvy a iné svahové deformácie
V podsystéme 01 – Zosuvy a iné svahové deformácie sa v roku 2015 monitorovalo celkovo 46 lokalít (príloha 1). Rozsah monitorovacích aktivít a frekvencia ich použitia, vychádzali zo schváleného Programu monitorovania na rok 2015.

V rámci tohto podsystému sa v roku 2015 vykonávalo monitorovanie troch základných typov svahových pohybov – zosúvanie (33 pozorovaných lokalít – oproti predchádzajúcemu roku je to o 5 lokalít menej), plazenie (4 lokality) a náznaky aktivizácie rútivých pohybov (8 lokalít). Samostatnou špecifickou skupinou hodnotenia stability prostredia je lokalita Stabilizačný násyp v Handlovej. V roku 2015 boli pozastavené monitorovacie aktivity na lokalitách Handlová - Žiarska ul., Ľubietová, Krajná Poľana, Čadca a Hlohovec - Posádka.

Hlavné výsledky monitorovania svahových pohybov v roku 2015

Lokality zo skupiny zosúvania sa monitorovali súborom metód zaznamenávajúcich posuny alebo deformácie meraných objektov - inklinometrické merania a súbor geodetických metód: terestrické merania, merania globálneho určenia priestorovej polohy Zeme (GNSS) fotogrametria, diaľkový prieskum zeme (DPZ) – InSAR, a stav najdôležitejších zosuvotvorných faktorov - režimové pozorovania hĺbky hladiny podzemnej vody a výdatnosti odvodňovacích zariadení. Zároveň bol zabezpečený zber, archivácia a analýza klimatologických údajov. V roku 2015 sa zvýšil počet piezometrických vrtov zabezpečených automatickými hladinomermi. Za úspech možno považovať i skutočnosť, že 3 z nich merajú priamo veľkosť pórového tlaku na predpokladanej šmykovej ploche. Zároveň treba poznamenať, že niektoré automatické hladinomery sú na hranici životnosti (sú staršie ako 10 rokov). Do tejto skupiny spadajú aj automatické hladinomery so zabudovaným systémom včasného varovania. Na lokalite Fintice došlo k vážnemu poškodeniu automatického hladinomera poľnohospodárskym strojom, v dôsledku čoho tento hladinomer musel byť vyradený.

Na lokalitách s monitorovanými svahovými pohybmi charakteru plazenia boli zabezpečené merania mechanicko-optickým dilatometrom TM-71. Na svahových deformáciách, označovaných ako náznaky aktivizácie rútivých pohybov, boli sledované prejavy aktivity pomocou dilatometrických a mikromorfologických meraní.

Okrem priamo vykonávaných a zabezpečovaných monitorovacích meraní bola v roku 2015 zabezpečená analýza klimatologických údajov (zo siete staníc SHMÚ) vo vzťahu k stabilite zosuvných území. Analyzovaný bol najmä ich vplyv na zmeny hladiny podzemnej vody a výdatnosti odvodňovacích zariadení.

Svahové pohyby charakteru zosúvania
Na základe výsledkov aplikovaných metód monitorovania v roku 2015 možno jednotlivé zosuvné lokality účelovo rozdeliť do viacerých kategórií. Pri nasledujúcom opise výsledkov meraní je najväčší dôraz kladený na pohybovú aktivitu (pozorovanú metódami inklinometrie a geodézie). Výsledky monitorovania na jednotlivých lokalitách sú opisované v poradí, ktoré zodpovedá veľkosti pohybovej aktivity, teda najväčšia pozornosť je venovaná lokalitám, ktoré boli počas roka 2015 najaktívnejšie.

Na základe vyhodnotenia inklinometrických meraní, ktoré boli v roku 2015 zabezpečené na 29 lokalitách v rozsahu jedno až tri merania, možno konštatovať, že pohybovo mimoriadne aktívnych je šesť zosuvov. Tieto zosuvy postihujú katastrálne územia obcí Kraľovany, Červený Kameň, Vyšná Hutka, Veľká Čausa, Prievidza - Hradec a Nižná Myšľa. Na všetkých spomenutých zosuvoch bola v roku 2015 nameraná (minimálne v jednom vrte) deformácia nad 10 mm. 
Najväčšie deformácie v rámci tejto skupiny boli namerané v lome v katastrálnom území obce Kraľovany, vo vrte V6-INK (vrt je situovaný v hornej časti severnej lomovej steny). V období od 10. októbra 2014 do 13. marca 2015 došlo v tomto vrte v hĺbke cca 4,5 m pod terénom k deformácii 27,26 mm, čo predstavuje priemernú rýchlosť deformácie 64,61 mm.rok-1. Podobne vysoké hodnoty deformácie v uvedenom horizonte pretrvali i počas nasledujúcich meraní (júl – 23,66 mm – 94,90 mm.rok-1; september – 19,93 mm – 72,02 mm.rok-1). O niečo nižšie deformácie boli počas marcového merania zaznamenané aj vo vrte V2-INK v hĺbke cca 9,5 m pod terénom (13,28 mm – 20,28 mm.rok-1). Následne počas opakovaných kontrolných meraní došlo v tomto horizonte k utlmeniu pohybovej aktivity (jún – 2,40 mm – 9,63 mm.rok-1; september – 3,34 mm – 12,07 mm.rok-1). V ostatných monitorovaných objektoch sa veľkosti deformácií na predpokladaných šmykových plochách pohybovali v intervale 1,66 mm až 6,95 mm. V piezometrickom vrte V2-HG bol umiestnený automatický hladinomer. Počas desaťmesačnej prevádzky dosiahla amplitúda zmien hĺbky hladiny podzemnej vody 0,69 m. Maximálny stav bol zaznamenaný 14. marca (8,47 m pod terénom) a minimálny 6. októbra 2015 (9,16 m pod terénom).

V obci Červený Kameň je pohybová aktivita sledovaná v  inklinometrickom vrte (KIN-1). Počas roka 2015 boli na zosuve zabezpečené dve kontrolné merania. Počas májovej etapy, ktorá charakterizuje pohybovú aktivitu v predchádzajúcom polroku, bola v hĺbke cca 3 až 4 m pod úrovňou terénu detegovaná výrazná šmyková zóna. Deformácia nameraná v hĺbke cca 3,0 m pod terénom dosiahla až 19,42 mm, čo predstavuje priemernú rýchlosť 42,07 mm.rok-1. V nasledujúcej etape bol na sledovanej šmykovej ploche dokumentovaný pokles pohybovej aktivity (deformácia 2,30 mm – 10,90 mm.rok-1). V zosuvnom území bol 12. 5. 2015 inštalovaný automatický hladinomer do vrtu KHG-2. Počas osemmesačnej prevádzky dosiahla priemerná hladina podzemnej vody hĺbku 3,81 m pod terénom (p. t.). Jej maximálny stav bol zaznamenaný 1. decembra 2015 (1,14 m p. t.) a naopak, minimálny 17. augusta 2015 (5,82 m p. t.).

V obci Vyšná Hutka, podobne ako v minulosti, bola vysoká pohybová aktivita sledovaná v oblasti Mikovho majera vo vrte VHI-3. Na sledovanej šmykovej ploche v hĺbke cca 5,5 m p. t. dosiahli hodnoty deformácie 7,96 mm – májové meranie, 7,30 mm – októbrové meranie. Stabilitne nepriaznivejšia situácia bola dokumentovaná v novovybudovanom vrte VHI-1A, ktorý sa nachádza v severozápadnej časti intravilánu obce. V období od polovice mája do konca októbra dosiahla deformácia v tejto oblasti (na šmykovej ploche v hĺbke cca 4 m p. t.) deformáciu 14,60 mm (32,90 mm.rok-1). V ostatných vrtoch boli počas jednotlivých etáp meraní zaznamenané deformácie v intervale 1,57 – 5,04 mm.

Na lokalite Veľká Čausa boli mimoriadne vysoké hodnoty deformácie namerané vo viacerých vrtoch (VČ-1 – 10,80 mm – 9,41 mm.rok-1; VČ-5 – 10,30 mm – 10,87 mm.rok-1; VE-4 – 11,65 mm – 12,29 mm.rok-1). Najnebezpečnejšia situácia je v oblasti vrtu VČ-1, ktorý sa nachádza priamo v zastavanej oblasti intravilánu obce. V danom území sa v minulosti podobné hodnoty vyskytovali skôr sporadicky, i keď naposledy bola analogická hodnota nameraná v roku 2011. Od roku 2012, kedy bola preukázaná pomerne priaznivá stabilitná situácia (deformácia na šmykovej ploche dosiahla 0,36 mm), je možné v nasledujúcich troch rokoch sledovať trend nárastu deformácie. Na základe nameraných výsledkov je možné očakávať, že okrem porušenia monitorovacieho objektu by v tejto časti územia mohlo dôjsť   k aktivizácii svahového pohybu.

Geodetickými meraniami boli v obci Veľká Čausa namerané mimoriadne vysoké hodnoty posunov v najzápadnejšej časti monitorovaného územia. Ide o oblasť, ktorá sa nachádza nad poľnohospodárskym družstvom, kde zosuv viditeľným spôsobom deformuje priľahlú cestnú komunikáciu. Aktivizácia tejto časti územia je pravdepodobne spojená s odstránením priľahlého lesného porastu v rokoch 2011 až 2012 na ploche väčšej ako 3 ha. Okrem výrazného poklesu evapotranspirácie, odlesnené územie predstavuje ideálne podmienky pre infiltráciu povrchových vôd. Problémy s odvádzaním povrchových vôd je možné sledovať aj v centrálnej časti zosuvného územia, nad oblasťou s individuálnou bytovou zástavbou. Vybudované odvodňovacie rigoly v dôsledku starnutia (zarastenia vegetáciou) prestali plniť svoju funkciu a v súčasnosti predstavujú predispozíciu pre infiltráciu povrchových vôd do horninového – zosuvného prostredia.

Veľmi znepokojujúca situácia je v mestskej časti (MČ) Prievidze, v MČ Hradec, na  ulici Na Stanište. Ide o staré, pomerne rozsiahle zosuvné územie, nachádzajúce sa na severnom úpätí Vtáčnika, ktoré sa reaktivovalo v rokoch 2012 až 2013. V roku 2014 boli v širšom území (v MČ Hradec - Pavlovská ul. a tiež v MČ Veľká Lehôtka) vybudované sanačné opatrenia. Napriek tejto skutočnosti bola v oblasti pod ihriskom (ulica Na Stanište), pozorovaná výrazná aktivita zosuvného územia. Okrem priamych meraní tento stav potvrdzujú aj poruchy na stavebných objektoch. Najvyššia deformácia bola nameraná vo vrte IGH-5i (v období november 2014 až marec 2015 bola v hĺbke cca 4,5 m p. t. nameraná deformácia 11,49 mm – 32,26 mm.rok-1). O niečo nižšie hodnoty pohybovej aktivity boli zaznamenané v polovici júna 2015 (IGP-10 – 9,81 mm – 41,16 mm.rok-1; IGH-5i – 7,48 mm – 31,38 mm.rok-1). Kontrolné decembrové meranie potvrdilo upokojenie sa situácie. 

Svahový pohyb v MČ Prievidza –  Veľká Lehôtka sa prejavuje deštrukciou stavebných objektov na pomerne rozsiahlom území. Z tohto dôvodu bola na detekciu pohybovej aktivity použitá inovatívna metóda DPZ – InSAR. Z jej výsledkov vyplýva, že značná časť územia je v pohybe, čo súvisí s gravitačným rozpadom pohoria Vtáčnik.
    Dlhodobo sledované vysoké hodnoty pohybovej aktivity v Nižnej Myšli boli dokumentované  v roku 2015 najmä v území nad základnou školou, a to i napriek pomerne rozsiahlej sanácii. Najvyššie deformácie boli namerané v období od 29. júla do 27. októbra 2015 vo vrte INK-53 (v hĺbke cca 3,5 m pod terénom – 10,92 mm – 44,29 mm.rok-1). V súvislosti s nameranou októbrovou aktivitou vo vrte INK-53 treba uviesť, že je výsledkom postupnej akcelerácie svahového pohybu. Ilustrujú to namerané hodnoty deformácie v prvom polroku 2015 (apríl – 1,33 mm – 3,28 mm.rok-1; júl – 6,10 mm – 24,20 mm.rok-1). Pohybová aktivita nameraná počas októbra predstavuje v sledovanej hĺbke najvyšší etapový prírastok deformácie za celé monitorované obdobie. 

Vysoké hodnoty deformácie na šmykových plochách boli namerané i na Hlbokej ul. vo vrte INM-5 (v hĺbke 9,5 m pod terénom – 9,55 mm – 13,83 mm.rok-1) a na Obchodnej ul. vo vrte INK-22 (v hĺbke cca 5 m pod terénom – 5,41 mm – 13,34 mm.rok-1). Na šmykových plochách, ktoré sú sledované v ostatných vrtoch, boli namerané deformácie prevažne v rozsahu 1,0 - 3,0 mm. Paradoxne, najväčší pokles pohybovej aktivity v porovnaní s predchádzajúcim obdobím bol pozorovaný v južnej, doposiaľ nesanovanej oblasti.

Zásadným problémom zosuvného územia v Nižnej Myšli, ktorý sa priamo dotýka stabilitných pomerov, je nízka účinnosť vybudovaných sanačných opatrení – subhorizontálnych odvodňovacích vrtov. Vrty boli budované vo viacerých etapách sanačných prác. Posledné odvodňovacie vrty, spolu s odvodňovacou štrkovou stenou boli vybudované v roku 2015. Efektívnosť jednotlivých objektov je však veľmi nízka. Časť vybudovaných vrtov je permanentne suchá (treba však podotknúť, že rok 2015 bol mimoriadne chudobný na zrážky).

V roku 2015 bola výdatnosť monitorovaná na 36 odvodňovacích vrtoch. Trinásť vrtov (HNM-3, SHV-101, SHV111, SHV-31, 33, 34, 41, 62, 71, 72, 73, 92, 93) bolo počas celého roka suchých. Ďalších 13 vrtov (HNM-1, 2, SHV-11, 12, 13, 21, 22, 32, 53, 61, 64, 82, 112) bolo suchých, prípadne bol na nich pozorovaný prietok s nízkymi hodnotami. Priemerná výdatnosť v týchto vrtoch nepresiahla 0,1 l.min-1. Vyšší efekt odvádzania pozemnej vody bol pozorovaný na vrtoch SHV-15, 52, 63 a ST-12. Ich priemerná výdatnosť sa pohybovala v intervale od 0,54 do 3,06 l.min-1. V ostatných vrtoch bola výdatnosť v intervale od 0,1 do 0,45 l.min-1. Sumárna priemerná výdatnosť všetkých pozorovaných vrtov dosiahla v hodnotenom roku 7,76 l.min-1, čo znamená, že potenciál drenážnych zariadení v roku 2015 dosahoval hodnotu blízku 4 000 m3 odvedenej podzemnej vody zo zosuvného územia. V prepočte na plochu odvodňovaného územia to predstavuje cca 15 l.m-2.rok-1.                     Priemerný ročný zrážkový úhrn v tejto oblasti predstavuje 550 – 600 l.m-2 (Faško a Šťastný in Atlas krajiny SR, 2002).

Špeciálne postavenie v rámci súboru monitorovaných zosuvov patrí lokalitám Fintice a Varhaňovce. I keď na lokalite Fintice výsledky inklinometrických meraní naznačujú uspokojivý stabilitný stav (severozápadnej časti zosuvu), geodetické merania realizované v prechodovej časti zosuvu už dlhodobo poukazujú na pomerne vysokú aktivitu tohto územia. Namerané posuny na geodetickej sieti dosahujú hodnoty v rozsahu 3,28 až 47,32 mm. O vysokej aktivite tejto časti zosuvného územia svedčí aj porušenie inklinometrických pažníc vo vrtoch. Podobná situácia je aj na juhovýchode obce Varhaňovce. V minulosti došlo v dôsledku vysokej pohybovej aktivity k zničeniu všetkých inklinometrických vrtov. Z tohto dôvodu bola v území aplikovaná monitorovacia metóda InSAR. Výsledky analýzy meraní získaných z družicového systému Sentinel však naznačujú nízku kvalitu prirodzených obrazných bodov. Jednou z príčin môže byť nedostatočná statika stavebných objektov (potenciálnych odrážačov – reflektorov). Skvalitniť výsledky monitorovania metódou InSAR by umožnilo spracovanie meraní s vyšším rozlíšením. Takéto údaje poskytujú komerčné družicové systémy, avšak kvôli vysokej cene sú pre naše účely nedostupné. Pre obnovenie monitorovacích aktivít v oblasti tohto mimoriadne aktívneho zosuvu je potrebné vybudovať sieť bodov (inklinometrické vrty, resp. reflektory pre InSAR).

Do skupiny zosuvov, na ktorých boli počas roka 2015 metódou presnej inklinometrie namerané deformácie v intervale od 5 do 10 mm - pomerne vysoké hodnoty aktivity - patria lokality: Prešov - Pod Wilec Hôrkou, Ďačov, Okoličné, Bojnice, Handlová - Kunešovská cesta, Košice - Dargovských hrdinov.

Na lokalite Prešov - Pod Wilec Hôrkou bola najvyššia pohybová aktivita nameraná vo vrte JV-1A, ktorý sa nachádza v najvyššie položenej časti záhradkárskej kolónie. V období od decembra 2014 do mája 2015 bola v hĺbke cca 10 m pod terénom nameraná deformácia 5,10 mm (12,09 mm.rok-1). Dosiahnutá deformácia je v uvedenom vrte (na sledovanej šmykovej ploche) najvyššia od počiatku monitorovania. Zároveň treba uviesť, že v ostatných vrtoch došlo v porovnaní s predchádzajúcimi rokmi k poklesu pohybovej aktivity. Táto skutočnosť môže do určitej miery súvisieť s pomerne nízkymi zrážkovými úhrnmi v roku 2015. V najaktívnejšej časti, na úpätí svahu, bola na sledovanej šmykovej ploche vo vrte JV-4A nameraná deformácia 4,06 mm. Počas ostatných etáp namerané deformácie nepresiahli 2 mm.

Pomerne vysoké hodnoty deformácie boli opätovne namerané v obci Ďačov vo vrte DA-7 (v období august 2014 – apríl 2015), ktorý sa nachádza v severovýchodnej časti obce. Nameraná deformácia (v hĺbke cca 4 m pod terénom – 6,94 mm – 10,13 mm.rok-1) je druhá najvyššia za monitorované obdobie. Následné kontrolné meranie, ktoré bolo vykonané počas októbra, dokumentovalo pokles pohybovej aktivity (1,17 mm – 2,35 mm.rok-1).

Nameraná deformácia inklinometrickej pažnice vo vrte JB-1 v zosuvnom území Bojnice dosiahla 7,61 mm, čo predstavuje priemernú rýchlosť 11,62 mm.rok-1. Počas monitorovacieho merania bolo možné dokumentovať, že v zosuvnom území boli realizované terénne úpravy a časť monitorovacích objektov bola poškodená, prípadne zničená (v roku 2015 boli monitorovacie aktivity prerušené). V zosuvnom území je plánovaná výstavba – rozšírenie areálu kúpeľov Bojnice.

Na lokalite Okoličné boli počas júlovej etapy namerané pomerne vysoké hodnoty deformácie v strednej časti zosuvného územia, a to vo vrtoch M-3 (v hĺbke cca 3 m pod terénom – 7,88 mm – 10,02 mm.rok-1) a JO-1A (v hĺbke 7,5 m pod terénom – 5,35 mm –
6,80 mm.rok-1). Pomerne vysoké hodnoty boli namerané i na lokalite Handlová - Kunešovská cesta vo vrte JK-2 (v hĺbke cca 3 m pod terénom – 7,03 mm – 9,00 mm.rok-1), Košice - Dargovských hrdinov vo vrte IV-2 (v hĺbke cca 4,5 m pod terénom – 6,47 mm – 7,24 mm.rok-1). Na posledných dvoch spomenutých lokalitách boli na šmykových plochách v ostatných objektoch namerané deformácie do 2,2 mm. Na lokalite Handlová - Kunešovská cesta bol na prelome rokov 2014 a 2015 do vrtu JK-3 inštalovaný stacionárny inklinometer.

Do skupiny lokalít so zvýšenou pohybovou aktivitou, teda s prírastkami deformácií počas jednotlivých kontrolných meraní v rozsahu 2 - 5 mm, patria lokality: Kapušany, Vyšný Čaj, Nižná Hutka, Žilina-Vranie, Handlová-Morovnianske sídlisko, Handlová z roku 1960, Lukov, Lenartov, Petrovany, Dolná Mičiná a Šenkvice.

V Kapušanoch bola zvýšená pohybová aktivita pozorovaná najmä počas aprílového merania, a to vo vrtoch INK-2 (v hĺbke cca 9,5 m pod terénom – 4,20 mm – 10,50 mm.rok-1), INK-3 (v hĺbke cca 9 m pod terénom – 4,14 mm – 10,35 mm.rok-1), INK-4 (v hĺbke cca 9,5 m pod terénom – 2,61 mm – 5,23 mm.rok-1) a INK-7 (v hĺbke cca 9,5 m pod terénom – 2,38 mm – 5,95 mm.rok-1). Vrty ležia približne v jednej línii, orientovanej SSZ – JJV smerom. Počas 
októbrového merania bol na uvedených vrtoch pozorovaný pokles pohybovej aktivity. V zvyšných vrtoch deformácie boli v rozsahu od 0,22 do 1,97 mm.
V obci Nižná Hutka bola mierne zvýšená pohybová aktivita nameraná až v troch vrtoch (NHI-1, NHI-1A a NHI-3). Vo vrte NHI-3 bola deformácia 2,64 mm (4,48 mm.rok-1) nameraná počas jarnej etapy, a to relatívne plytko pod terénom, v hĺbke cca 1,5 m. Vo vrtoch NHI-1A a NHI-1 došlo k nárastu deformácie v období od mája do októbra 2015. K nárastu deformácie v tomto období došlo i v prípade vrtov VČI-1 v obci Vyšný Čaj (v hĺbke cca 6 m pod terénom – 2,02 mm – 4,67 mm.rok-1) a INV-2 v MČ Žilina - Vranie (v hĺbke cca 7 m – 3,28 mm – 3,77 mm.rok-1).

V meste Handlová boli v závere roka 2014 na dvoch samostatných zosuvných lokalitách vybudované 3 nové inklinometrické vrty. Z kontrolných meraní v roku 2015 vyplýva, že najvyššia pohybová aktivita je v oblasti Jánošíkovej cesty vo vrte AH-3 (uvedené zosuvné územie je monitorované v rámci lokality Morovnianske sídlisko). V období od začiatku marca do konca júla 2015 bola v hĺbke cca 7 m pod terénom nameraná deformácia 3,40 mm (8,50 mm.rok-1). V dvoch nových inklinometrických vrtoch (prvý je situovaný na Morovnianskom sídlisku, v oblasti nad železničným oblúkom; druhý – v južnej časti mesta, na severnom okraji katastrofálneho zosuvu z roku 1960) boli osadené stacionárne inklinometrické sondy. V roku 2015 boli v týchto vrtoch vykonané 3 kontrolné merania zamerané na optimalizáciu definitívneho osadenia monitorovacích zariadení. Počas kontrolných meraní neboli v profile vrtu zaznamenané zvýšené hodnoty deformácie, ani prevádzka stacionárnych zariadení nepreukázala aktivizáciu svahového pohybu v hĺbke ich umiestnenia. Pre definovanie hĺbky aktívnej šmykovej plochy plánujeme pokračovať v podobnom režime i v roku 2016.

Na lokalitách Lukov, Lenartov a Petrovany namerané vektory deformácie indikujú mierne zvýšené hodnoty pohybovej aktivity (od 2,24 mm [2,38 mm.rok-1] do 4,61 mm [2,38 mm.rok-1]), avšak monitorovacie objekty sa nachádzajú tesne nad svahovými poruchami. Kým na lokalitách Lukov, Lenartov je azimut nameraných vektorov orientovaný (približne) v smere spádnice svahu, v prípade lokality Petrovany má azimut nameraného vektora voči spádnici opačnú orientáciu. Z tohto dôvodu nie je možné spoľahlivo charakterizovať stabilitné pomery zosuvných území.

Najnižšia pohybová aktivita bola zaznamenaná na lokalitách Košice - Krásna, Prešov -Horárska ul., Bardejovská Zábava a Ruská Nová Ves.

Lokality Košice - Krásna a Prešov - Horárska ul. je možné na základe nameraných výsledkov z roku 2015 hodnotiť ako potenciálne stabilné. Na lokalite Bardejovská Zábava naďalej pretrváva pomalý svahový pohyb po šmykovej ploche v hĺbke 5,61 m p. t., v roku 2015 došlo k jeho zintenzívneniu.

V zosuvnom území v obci Ruská Nová Ves konštatujeme, že jestvujúca monitorovacia sieť neumožňuje detegovať pohybovú aktivitu. Inklinometrický vrt, ktorý sa nachádza v blízkosti futbalového ihriska, nezasahuje do hĺbky šmykovej plochy, a tak namerané výsledky nie sú reprezentatívne.

Rok 2015 je možné hodnotiť ako zrážkovo priemerný až podpriemerný, čo sa prejavilo na zmenách v kolísaní hladiny podzemnej vody prakticky na všetkých monitorovaných lokalitách. Pozorovateľný bol pokles výdatnosti odvodňovacích vrtov (v mnohých prípadoch však je čiastočne ovplyvnený aj starnutím odvodňovacích zariadení). Najvýznamnejším výsledkom však je pokles pohybovej aktivity. Ide najmä o lokality Košice – Krásna a Prešov -Horárska ul. Naopak, ako sme už naznačili, na lokalitách Prievidza - Hradec (v oblasti ulice Na Stanište), Červený Kameň, Vyšná Hutka, Veľká Čausa, Kraľovany a Nižná Myšľa, nepriaznivá stabilitná situácia pretrvávala i v roku 2015.

Svahové pohyby charakteru plazenia

V roku 2015 sa pokračovalo v monitorovaní 5 mechanicko-optickými dilatometrami TM-71 na štyroch lokalitách: Veľká Izra, Košický Klečenov (2 prístroje), Sokol a Jaskyňa pod Spišskou. Okrem minimálnej pohybovej aktivity, resp. stagnácie pohybu horného bloku na lokalite Veľká Izra preukázali výsledky priestorový pohyb na všetkých ostatných lokalitách. Najvýraznejšie pohyby boli zistené v Košickom Klečenove. Spodný blok (KK1) poklesol o cca 0,3 mm a atakuje celkovo hodnotu 12 mm za 25 rokov meraní. Trhlina sa rozšírila o cca 0,4 mm na celkových 6,29 mm a šmykový posun narástol o 0,5 mm (celkovo 5,25 mm). Horný blok (KK2) poklesol až o 0,7 mm (na 10,1 mm od roku 1995), šmykový posun sa zväčšil o 0,13 mm (na celkových 3,42 mm), otváranie trhliny stagnovalo. Na lokalite Sokol pokračoval trend šmykového pohybu (nárast o 0,33 mm) a otvárania trhliny (nárast o 0,63 mm). Od roku 1990 dosiahol celkový posun v prvom prípade 7,38 mm, v druhom prípade 11,26 mm. Pokles bloku stagnoval. V Jaskyni pod Spišskou sa aj v roku 2015 potvrdil trend pomalého poklesávania bloku voči masívu (0,072 mm.rok-1) a pomalého otvárania trhliny (0,066 mm.rok-1). Celkový pokles bloku od roku 2007 dosiahol 0,56 mm, celkové otvorenie trhliny 0,61 mm. Šmykový pohyb stagnoval, resp. bol zanedbateľný.

Náznaky aktivizácie rútivých pohybov

V roku 2015 boli monitorovacie aktivity realizované na ôsmich lokalitách. Pri meraniach boli aplikované metódy dilatometrického a mikromorfologického merania. V rámci pozorovaných lokalít sa spracovávali aj informácie o významných zosuvotvorných faktoroch (zrážky, počet mrazových dní za obdobia 2013/2014 a 2014/2015).

Na lokalite Demjata bol v roku 2015 dilatometrickými meraniami pozorovaný trend pokračujúceho pohybu v oblasti južného ukončenia pravej strany skalného zárezu na cestnej komunikácii z Demjaty do Raslavíc. V porovnaní s rokom 2014 bol zaznamenaný pohyb uvoľneného horninového bloku v podloží okrajovej lavice v rozsahu 0,6 mm. Samotná okrajová lavica v roku 2015 sa posunula nepatrne. Na lokalite Banská Štiavnica bolo dilatometrickými meraniami pozorované pomalé rozvoľňovanie skalných blokov. V poslednom ročnom monitorovacom cykle nadobudli zmeny šírky diskontinuít v rozsahu 0,2 mm. Na lokalite Slovenský raj sa zmeny šírky monitorovaných porúch v horninovom masíve od posledného merania v roku 2014 pohybujú v rozsahu do 0,3 mm.

Na lokalitách, na ktorých sa vykonávajú merania mikromorfologických zmien, boli zaznamenané zmeny v rozsahu, ktorý bolo možné očakávať na základe odvodených trendov z meraní realizovaných v predchádzajúcom období.

Do špecifickej skupiny lokalít hodnotenia stability prostredia je zaradený samotný objekt a okolie Stabilizačného násypu v Handlovej. Ide o špecifickú lokalitu, na ktorej sa monitoruje stabilita a funkčnosť hydrotechnického diela. Na základe výsledkov merania priečnych deformácií potrubia možno konštatovať, že deformácie potrubia v súčasnosti naďalej pokračujú. Presná nivelácia hlavných indikačných bodov na povrchu a v šachtách na objekte násypu preukázala výškové zmeny v rozsahu +0,1 mm až -5,0 mm. 

V dôsledku nadmerného množstva deponovaného materiálu v priestore sútokového objektu sú dlhodobo pozorované zvýšené hodnoty sadania podložia v priestore indikačného bodu OŠ2 (Handlovka a jej ľavostranný prítok – sútokový objekt podzemných potrubí). Od roku 2005 došlo k celkovému poklesu indikačného bodu o viac ako 50 mm. V súčasnosti sa hodnota výsledného sadnutia priblížila k odvodenému medznému stavu. Na uvedené skutočnosti boli upozornení zástupcovia Hornonitrianskych baní Prievidza, a.s. Z hľadiska bezpečnosti stabilizačného násypu ako celku považujeme za mimoriadne dôležité sledovanie stavu potrubí Handlovky a Nepomenovaného potoka. 
Na základe analýzy režimových ukazovateľov je možné konštatovať, že v priestore Stabilizačného násypu došlo v roku 2015 k poklesu hladiny podzemnej vody o 0,64 m; jej priemerná hodnota dosiahla 7,94 m pod terénom. Vo vrte N-1 vystúpila hladina podzemnej vody do blízkosti úrovne terénu (3. január 2015 – 0,02 m pod terénom). Počas januárového merania hladiny podzemnej vody vystúpili vysoko aj vo vrtoch M-2, N-2, N-3a N-4 (v intervale 0,3 – 0,91 m pod terénom). Najväčšie zmeny hĺbky hladiny podzemnej vody boli zaznamenané vo vrtoch IN-4, NV-110, PV-19B, PV-19A (v intervale 6,80 – 7,31 m). Z hľadiska hodnotenia amplitúdy zmien hĺbky hladiny podzemnej vody je však alarmujúcejšia skutočnosť, že až v 19 vrtoch je kolísanie veľmi malé (intervale 0,05 – 0,97 m). Tento stav je v hodnotenom území možné pozorovať už dlhšiu dobu a indikuje zhoršujúci sa technický stav pozorovacej siete piezometrických vrtov. Na základe nameraných výsledkov je možné predpokladať, že údaje o hĺbke hladiny podzemnej vody môžu byť vo viacerých prípadoch skreslené. Z tohto dôvodu je potrebné v blízkej budúcnosti zabezpečiť v najexponovanejších oblastiach násypu vybudovanie siete nových monitorovacích objektov. Zároveň, za mimoriadne dôležité považujeme zabezpečenie merania výdatnosti hlavného drénu. Jeho súčasný technický stav to neumožňuje a preto je potrebné prebudovanie objektu ústia hlavného drénu do koryta Handlovky. Keďže ide o priamy ukazovateľ efektívnosti odvádzania podzemných vôd z priľahlých svahov a tiež i samotného telesa násypu, považujeme za účelné, aby bola výdatnosť monitorová kontinuálne automatickým prietokomerom.

Na základe realizovaných meraní vyplýva, že teleso násypu v súčasnosti vyžaduje rekonštrukciu monitorovacej siete. Zároveň sa ukazuje, že pre zabezpečenie dlhodobej životnosti a spoľahlivosti telesa násypu ako celku je potrebné začať riešiť otázky spojené so spoľahlivosťou podzemných potrubí tokov Handlovky a Nepomenovaného potoka. Za nemenej dôležitú úlohu považujeme preverenie stavu rigolov okolo telesa Stabilizačného násypu a vykonanie nevyhnutných opatrení na obnovenie ich funkčnosti. Podrobnejšie výsledky monitorovania Stabilizačného násypu sa nachádzajú v samostatnej prílohe      (Príloha 2).

Nové zosuvy v roku 2015

V roku 2015 pracovníci ŠGÚDŠ vykonali registráciu 4 svahových deformácií na 4 lokalitách (Sveržov, Tatranská Lesná, Pečovská Nová Ves a Banka). Pri aktivizácii uvedených svahových deformácií sa dominantne uplatňovali intenzívne zrážky v kombinácii s nevhodnými antropogénnymi aktivitami. Z uvedených registrácií svahových porúch boli vyhotovené obhliadkové posudky.

Podsystém 02 - Tektonická a seizmická aktivita územia

Sledovanie tektonickej a seizmickej aktivity územia SR zahŕňalo monitorovanie pohybov povrchu územia systémami globálneho určenia priestorovej polohy Zeme (GNSS) na hĺbkovo stabilizovaných geodetických bodoch (GKÚ Bratislava), pohybov pozdĺž zlomov na vybratých lokalitách dilatometrami TM-71 (ŠGÚDŠ RC Košice) a registráciu zemetrasení (Ústav vied o Zemi SAV – ÚVZ SAV, Bratislava).
Pohyby povrchu územia
Na presné určenie deformácií zemského povrchu sú vhodné geodetické technológie merania na vybraných geodetických bodoch. Technológia určovania priestorovej polohy bodu pomocou globálnych navigačných družicových systémov (GNSS), vykonávaná permanentným meraním na vybraných bodoch, nám dáva možnosť analyzovať tieto dlhodobé observácie. Stanice Slovenskej priestorovej observačnej služby (SKPOS) boli navrhnuté najmä na realizáciu meraní na výkon geodetických činností, ale niekoľko staníc bolo zriadených i s predpokladom dlhodobého monitoringu geodynamických zmien v príslušnej lokalite. Od roku 2014 bola sieť SKPOS doplnená o sedem špeciálnych stabilizácií – bodov, staníc v rámci projektu na Katedre geodetických základov, Stavebnej fakulty Slovenskej technickej univerzity v Bratislave. V rámci tohto projektu sa podarilo zakúpiť absolútny gravimeter FG5-X247, ktorý umožňuje spresniť trendy vertikálnych pohybov na vybraných bodoch, najmä tých kde je vykonávaná aj permanentná observácia GNSS. Najdlhšie meranie GNSS je v lokalite Gánovce a Modra - Piesok. Údaje z týchto staníc sú poskytované aj do Európskeho monitorovacieho centra GNSS, kde sú vyhodnocované. GNSS technológia má ale menej kvalitné určenie vertikálnej zložky a tu by sa dala využívať technológia veľmi presnej digitálnej nivelácie. Dosahovaný odhad presnosti v horizontálnych zložkách x, y je v úrovni milimetrov, ale vo výškovej zložke je to asi trojnásobok. Výsledky pravidelne opakujúcich sa nivelácií na úrovni I. rádu  československej jednotnej nivelačnej siete, či zvláštnych nivelačných sietí atómových elektrární, či poddolovaných území, sa už niekoľko desaťročí nedarí presadiť do vecných úloh rezortu geodézie a kartografie.

Pohyby pozdĺž zlomov
Pohyb pozdĺž aktívnych tektonických porúch sa dilatometrami TM-71 monitoroval na piatich vybratých lokalitách (Branisko, Demänovská jaskyňa Slobody, Ipeľ, Banská Hodruša, Vyhne) aj v roku 2015. Počet meraní na jednotlivých lokalitách dosiahol 4 až 10. Pomoc pri meraniach v Demänovskej jaskyni Slobody zabezpečili pracovníci zo Správy slovenských jaskýň (Liptovský Mikuláš), v prieskumnej štôlni sv. A. Paduánsky vo Vyhniach pracovníci ÚVZ SAV (Bratislava). Dlhodobé merania na lokalite Dobrá Voda v Malých Karpatoch, realizované pracovníkmi z Ústavu struktury a mechaniky hornin AV ČR v roku 2015 nepokračovali z technických dôvodov.

V roku 2015 sa najvýraznejšia tektonická aktivita preukázala na šindliarskom zlome prechádzajúcom blízko východného portálu únikovej štôlne tunela Branisko. Pravostranný posun pohoria na SSV presiahol 4x hodnotu 1,5 mm (najviac v septembri – 1,5755 mm). Posun sa prejavuje aj v tunelovej rúre niekoľkými otvorenými trhlinami porušujúcimi železobetónovú výstuž. Dlhodobý (od roku 2005) trend šmykového pohybu vo Vyhniach bol zachovaný aj v roku 2015 (nárast o 0,2 mm) a dosiahol celkovo 0,862 mm, pokles a otváranie trhliny stagnovali. Na lokalite Ipeľ narástol pokles o cca 0,1 mm na celkových 1,867 mm, otváranie trhliny a šmykový pohyb stagnovali. V Demänovskej jaskyni bol zistený nepatrný pokles (cca 0,07 mm), celkovo 1,21 mm od roku 2001. V starej štôlni Všechsvätých v Banskej Hodruši sa preukázalo iba slabé otvorenie trhliny (o 0,11 mm) na celkových 0,18 mm.
Seizmická aktivita

V roku 2015 bolo zo záznamov seizmických staníc národnej siete interpretovaných 9362 teleseizmických, regionálnych alebo lokálnych seizmických javov. Na seizmických záznamoch bolo určených viac ako 38600 seizmických fáz. Lokalizovaných bolo cca 70-80 zemetrasení s epicentrom na území Slovenskej republiky. Makroseizmicky bolo na území Slovenska pozorovaných 9 zemetrasení. Všetky makroseizmicky pozorované zemetrasenia boli aj seizmometricky lokalizované - 4 zemetrasenia mali epicentrum na území Maďarska pri meste Iliny (všetky dňa 1.1.2015) a 5 zemetrasení malo epicentrum na území Slovenska (oblasť Vihorlatu - 2 zemetrasenia dňa 28.5.2015, oblasť Brezna - dňa 3.11.2015 a 31.12.2015 a oblasť Rajeckej Lesnej - dňa 5.11.2015). Najviac pozorované bolo zemetrasenie zo dňa 3.11.2015 o 14:02 SEČ s lokálnym magnitúdom 3.2, pre ktoré má ÚVZ SAV k dispozícii 556 makroseizmických hlásení zo 77 lokalít na území Slovenska. Určená epicentrálna intenzita tohto je 5-6° EMS-98. Finálna reinterpretácia a spätná analýza údajov za rok 2015 nie je ešte ukončená a uvedené číselné údaje je treba chápať ako predbežné. 

V roku 2015 pokračovala v oblasti monitorovania seizmických javov spolupráca ÚVZ SAV so spoločnosťou Progseis a Fakultou matematiky, fyziky a informatiky (FMFI) UK Bratislava. Spoločnosť Progseis prevádzkuje lokálne seizmické siete v okolí atómových elektrární Mochovce a Jaslovské Bohunice. FMFI UK Bratislava prevádzkuje lokálnu seizmickú sieť na východnom Slovensku. V spolupráci so spoločnosťou Progseis je prevádzkovaná seizmická stanica Izabela (IZAB), ktorá vzhľadom na svoju polohu (neďaleko vodnej nádrže Málinec) veľmi vhodne dopĺňa ostatné stanice Národnej siete. 

Podsystém 03 - Antropogénne sedimenty charakteru environmentálnych záťaží
V roku 2015 boli merania na doteraz sledovaných lokalitách monitorovacej siete podsystému 03 pozastavené, vzhľadom na kolidovanie lokalít s geologickou úlohou „Monitoring environmentálnych záťaží“ (MEZ). V rámci tohto podsystému bola dokončená pasportizácia odkalísk (Široká, Sereď, Fámeš –Pastuchov, Šaľa a Šulekovo).
Podsystém 04 – Vplyv ťažby na životné prostredie

Monitorovacie práce v roku 2015 nadväzovali na doterajšie obdobie monitorovania 2007 – 2014. Aktívny monitoring inžinierskogeologických, hydrogeologických a geochemických aspektov, ktorého súčasťou sú i vlastné terénne práce, pokračoval v nezmenenom rozsahu na rizikových lokalitách ťažby rúd: Pezinok, Štiavnicko-hodrušský rudný obvod, Kremnický rudný obvod, Špania Dolina, Liptovská Dúbrava, Rožňava, Nižná Slaná, Smolník, Slovinky, Rudňany, Novoveská Huta. Navyše pravidelným pozorovaniam stability objektov bola v rámci monitoringu inžiniersko-geologických aspektov realizovaná terénna rekognoskácia geodynamických javov vyvolaných podrúbaním v oblastiach ukončenej ťažby: Pezinka, Rudnian a Nižnej Slanej. V roku 2015 na sledovaných lokalitách s ťažbou rúd neboli zaznamenané nové významné prejavy nestability povrchu, ani poruchy sledovaných objektov, ani pri ústí významných odvodňovacích štôlní. Výskyt významných udalostí tohto charakteru v monitorovacom období nebol avizovaný ani na ťažených ložiskách uhlia (Nováky, Cigeľ, Handlová, Veľký Krtíš), magnezitu a mastenca (Jelšava, Lubeník, Košice, Hnúšťa), zaradených v rámci ČMS GF k rizikovým lokalitám, v súčasnosti však nami aktívne nemonitorovaným. Aktívny monitoring hydrogeologických a geochemických aspektov v nezmenenom rozsahu bol vykonávaný i v oblasti Hornej Nitry, postihnutej hlbinnou ťažbou uhlia. Terénne, laboratórne i vyhodnocovacie monitorovacie práce na podsystéme 04 - Vplyv ťažby na životné prostredie boli v roku 2015 vykonané v rozsahu stanovenom programom monitoringu.

Podsystém 05 - Monitoring objemovej aktivity radónu v geologickom prostredí

Súbor geofyzikálnych prác, realizovaných v roku 2015, predstavoval opakované vzorkovania a merania objemovej aktivity radónu (OAR) v terénnych aj laboratórnych podmienkach na 12-tich lokalitách (šesť lokalít pre pôdny radón – z toho jedna nad tektonikou a šesť objektov pre radón v podzemných vodách) v rámci územia Slovenska.
Monitorovanie OAR je zamerané do troch oblastí: pôdny radón na referenčných plochách (RP) v miestach so zvýšeným radónovým rizikom, pôdny radón nad tektonikou a radón v podzemných vodách.

Monitoring OAR v pôdnom vzduchu na RP bol v sezóne 2015 realizovaný s rôznou frekvenciou monitorovania na piatich lokalitách: Bratislava – Vajnory (2x v roku), Banská Bystrica – Podlavice (2x ročne), Spišská Nová Ves (Novoveská Huta a Teplička; po 7x v roku) a Hnilec (4x za rok). Pri monitoringu pôdneho radónu na RP bolo v sezóne 2015 vykonaných celkom 22 monitorovaní.

Vzorky pôdneho vzduchu, odobraté do lucasovych komôr o objeme 125 ml, boli merané v laboratórnych podmienkach okalibrovaným prístrojovým kompletom LK-4. Kvalita odberov, meraní a výsledkov stanovení OAR bola hodnotená na základe kontrolných meraní v rozsahu jeden bod (sonda) na každej RP pri všetkých monitorovaniach.

Pri mapovaní koncentrácií pôdneho radónu nad tektonickou dislokáciou na lokalite Dobrá Voda sa zrealizoval súbor meraní (60 sond), v rámci ktorého bolo vysledované pokračovanie tektonickej línie južným smerom.

Objemová aktivita radónu v zdrojoch podzemných vôd bola sledovaná v prameňoch v oblasti Malých Karpát v extraviláne Bratislavy (pramene: Mária, Zbojníčka a Himligárka – 2x ročne); v prameni sv. Ondreja na Sivej Brade pri Spišskom Podhradí (12x za rok); v prameni Boženy Němcovej pri obci Bacúch (8x v priebehu roka) a v pramenisku pri vrte OZ-1 Oravice – Jašterčie (2x ročne), čo v sezóne 2015 predstavovalo 28 monitorovaní OAR v podzemných vodách.

Odobraté vzorky podzemných vôd boli merané a analyzované v laboratórnych podmienkach. Výsledky meraní OAR v pôdnom vzduchu aj v podzemných vodách dokumentujú ich variabilitu nielen v priebehu daného roka, ale aj počas viacerých monitorovacích sezón, s odlišnými zákonitosťami a priebehmi variačných závislostí pre rôzne lokality. Z dlhodobej perspektívy, t.j. z pohľadu hodnotenia predchádzajúcich rokov, je možné premenlivosť tohto faktora životného prostredia považovať za významnú a realizáciu monitorovania predmetného parametra za dôležitú a opodstatnenú.

Podsystém 06 - Stabilita horninových masívov pod historickými objektmi

V roku 2015 bolo monitorovaných sedem hradov – Spišský, Oravský, Uhrovský, Pajštúnsky, Plavecký, Trenčiansky a Strečniansky – ich skalné bralá, vrátane porúch v stavebných objektoch. Na monitorovanie sú používané dva typy dilatometrov – Somet, ktorým je pozorovaná zmena šírky poruchy v meranom profile a TM-71, ktorý zaznamenáva priestorovú zmenu polohy uvoľnených horninových blokov v masíve a aj ich rotáciu.

Spišský hrad

Pohyb travertínových blokov v podzákladí hradu je monitorovaný oboma typmi dilatometrov (TM-71 a Somet). Najstarší prístroj TM-71 pracuje od roku 1980 a najmladší od roku 2003. V roku 2015 výsledky meraní preukázali, s výnimkou prístroja v Puklinovej jaskyni (stagnácia vo všetkých troch osiach), pokračovanie rozpadávania sa podzákladia hradu. Najvýraznejšie pohyby v roku 2015 boli zistené v okolí Perúnovej skaly. Poklesy (pohyb v smere osi z) dosiahli 0,41 a 0,37 mm, otvorenie trhlín (pohyb v smere osi x) 0,42 mm a šmykový posun pozdĺž trhliny (pohyb v smere osi y) 0,37 a 0,29 mm. Od počiatku monitorovania celkové hodnoty poklesu niektorých blokov presiahli 7,7 mm, rozširovania trhlín 11 mm a posunov pozdĺž trhlín 6,3 mm. Široká trhlina, ktorá oddeľuje uvoľnenú skalnú ihlu od skalného masívu na severnej strane hradnej skaly (pod Románskou kaplnkou), je monitorovaná dilatometrom Somet. Merania v roku 2015 zaznamenali jej zúženie v profile SM4 0,2 mm, v profile SM5 0,24 mm. Od počiatku pozorovaní v roku 2001 sa diskontinuita zúžila o 1,64 (SM4) až 1,33 mm (SM5).

Na Oravskom hrade bola potvrdená stabilita masívu, čo dokladuje účinnosť sanačných opatrení realizovaných v roku 1995. 

Na lokalitách Uhrovec, Pajštún, Plavecký hrad a Trenčiansky hrad boli namerané hodnoty deformácie v rozsahu predpokladaných oscilácií len v dôsledku teplotných zmien, ktoré boli následne eliminované zužovaním diskontinuít.
Strečniansky hrad
Dilatometrom TM-71 bola monitorovaná trhlina, ktorá oddeľuje okrajový blok horniny na východnej strane hradného brala pod kaplnkou. V roku 2015 pokračovalo rozširovanie trhliny, ktoré od počiatku merania od roku 1996 dosiahlo celkovo 4,5492 mm. Merania v rokoch 2014 a 2015 potvrdili nielen pretrvávajúci dlhodobý trend narastania šírky monitorovanej trhliny (posun v smere osi x), ale aj rýchlosti pohybu, a to od roku 2012.       Od tohto roku do konca roku 2015 sa otvorenie trhliny rozšírilo z 2,80 mm na 4,55 mm. Posuny bloku v smere osi z (pokles) a y (šmykový posun pozdĺž trhliny) za posledné dva roky boli málo výrazné, ale naznačujú, že ide o priestorový pohyb. Monitorovacie merania prístrojom TM-71 pokračovali v roku 2015 so zvýšenou frekvenciou, v termínoch: 4.apríl, 7.máj, 2.júl, 8.september a 16. október. Alarmujúci stav indikoval hrozbu odtrhnutia skalného previsu veľkých rozmerov a jeho zrútenie na frekventovanú komunikáciu I. triedy pod hradom. Vo februári 2015 bol na pretrvávajúcu nestabilitu previsu a možnosť jeho zrútenia oficiálnym listom upozornený aj správca uvedenej komunikácie. Tento stav bol podnetom aj pre sekciu geológie a prírodných zdrojov MŽP SR na začatie riešenia vzniknutej situácie (havarijný stav) s cieľom zabezpečiť stabilitu masívu a bezpečnosť komunikácie pod hradom. Koncom roka 2015 v spolupráci s VÚC Žilina a  Okresným úradom Žilina sa začali prieskumné práce skalného brala. Výsledky prieskumných prác budú slúžiť k návrhu a na realizáciu sanácie skalného brala, ktorej cieľom je zabezpečenie dlhodobej stability hradného vrchu a bezpečnosti komunikácie pod ním. V rámci prieskumných prác boli koncom novembra 2015 v najkritickejších miestach inštalované 2 automatické dilatometre Geokon - 4420 umožňujúce on-line merania pohybov kritického skalného previsu. Dáta spacováva spoločnosť Geoexperts spol.s r. o. Za štvormesačné obdobie doposiaľ neboli namerané žiadne relevantné posuny.
Podsystém 07 - Monitorovanie riečnych sedimentov

Riečny sediment reprezentuje častice odvodené z hornín alebo biologických materiálov, ktoré boli transportované kvapalnou fázou, alebo pevnú, resp. suspendovanú fázu usadzovanú z vody. Štúdium vlastností a genézy riečnych sedimentov umožňuje robiť dôležité závery v rámci prospektorských, geochemických a environmentálnych hodnotení. Cieľom monitorovacieho subsystému riečnych sedimentov je identifikácia časových zmien a priestorových rozdielov obsahov vybraných ukazovateľov chemického zloženia v aktívnom riečnom sedimente hlavných tokov Slovenska, a to vplyvom primárnych (geogénnych) ako aj antropogénnych podmienok.

Analyzovaná asociácia ukazovateľov chemického zloženia v 48 vzorkách predstavovala v roku 2015 základné prvky Ca, Fe, K, Mg, Mn, Na, stopové prvky As, Ba, Cd, Cr, Cu, Hg, Mo, Ni, Pb, Sb, Se, Sn, Sr, V, Zn, Zr a stanovenia organických ukazovateľov – C10-C40, TOC, PAU, PCB a organochlórovaných pesticídov. Laboratórne práce boli realizované v akreditovanom laboratóriu GAL ŠGÚDŠ Spišská Nová Ves.

Z pohľadu kontaminácie sú dlhodobo znečistené toky Nitra (odberové miesta Chalmová, Lužianky, Nitriansky Hrádok), Štiavnica (ústie), Hron (odberové miesta Kalná nad Hronom, Kamenica), Hornád (odberové miesto Krompachy) a Hnilec (odberové miesto prítok do nádrže Ružín). Znečistené toky Štiavnica, Hron, Hornád a Hnilec reprezentujú geogénno-antropogénne anomálie viazané na bansko-štiavnickú, resp. a spišsko-gemerskú rudnú oblasť. Anomálne koncentrácie niektorých kovov (Zn, Pb, As, Sb) svedčia o pomerne značnom zaťažení oblastí potenciálnymi nebezpečnými látkami, ktoré pretrváva aj po útlme baníctva na Slovensku. Závažné sú aj obsahy ortuti a arzénu na rieke Nitra (odberové miesta Chalmová, Lužianky) pochádzajúce z intenzívnej priemyselnej činnosti na hornom Ponitrí. Sledovanie vývoja znečistenia v riečnych sedimentoch v týchto oblastiach aj v ďalšom období má vzhľadom k uvedeným faktom veľký význam. Zvýšený obsah uvedených potenciálne toxických prvkov môže mať negatívny dopad na zdravotný stav obyvateľstva v týchto regiónoch, keďže nie je vylúčené, že kontaminanty môžu prestupovať aj do miestneho potravového reťazca obyvateľstva.

Zo zisťovaných obsahov organických látok sa javia ako závažné predovšetkým pretrvávajúce vysoké koncentrácie PCB v riečnych sedimentoch Laborca (stanovište Lastomír). PCB sú nebezpečné látky patriace do skupiny chlórovaných polycyklických aromatických uhľovodíkov, majúce vysoký toxický potenciál pre vodné prostredie. Opakovane boli zistené vysoké koncentrácie polycyklických aromatických uhľovodíkov v riečnych sedimentoch Kysuce (stanovište Považský Chlmec). Riečny sediment patrí medzi významné zdroje, ale aj receptory perzistentných organických polutantov, a preto je vzhľadom k stanoveným cieľom monitorovacieho subsystému dôležité vo vybraných riečnych sedimentoch Slovenska sledovať vybrané organické látky aj naďalej.

Podsystém 08 - Objemovo nestále zeminy

Podsystém 08 – Objemovo nestále sedimenty bol od roku 2013 pozastavený. V tomto podsystéme prebiehajú merania len v prípade významného porušenia zemského povrchu, ako sú prepadliská v územiach s výskytom objemovo nestálych zemín.
3. Sprístupňovanie výsledkov monitorovania 
Pre zhodnotenie aktuálneho stavu geologických faktorov životného prostredia podáva komplexné informácie parciálny informačný systém geologické faktory (PIS GF) o meraniach na monitorovaných lokalitách. PIS GF je aj nástrojom na zobrazovanie monitorovacích procesov. Výsledky monitorovania zo všetkých podsystémov ČMS GF sú spracované ako výstupné informácie vo forme tabuliek, grafov, máp, ako aj ročných hodnotiacich správ. Dostupnosť výsledkov monitorovania je zabezpečená sprístupnením na internetovej stránke ŠGÚDŠ (www.geology.sk) a Slovenskej agentúry životného prostredia (www.sazp.sk).
Dlhodobé monitorovanie umožňuje identifikovať také zmeny geologického prostredia, ktoré predstavujú reálnu hrozbu pre obyvateľstvo a infraštruktúru. V takýchto prípadoch sú informované orgány štátnej správy, obce a ďalšie zodpovedné inštitúcie, spravidla aj s návrhom eliminácie nepriaznivých faktorov (návrh okamžitých protihavarijných opatrení). V roku 2015 v súvislosti s identifikovaním zhoršenia stabilitnej situácie na zosuvných lokalitách pracovníci ŠGÚDŠ informovali nasledujúce mestské úrady (MÚ) a obecné úrady (OÚ): MÚ Prešov, MÚ Prievidza, OÚ Nižná Hutka, OÚ Nižná Myšľa, OÚ Šenkvice, OÚ Varhaňovce, OÚ Veľká Čausa, OÚ Vyšná Hutka, OÚ Ľubietová.
Začiatkom roku 2015 bola informovaná aj Slovenská správa ciest ako správca komunikácie o ohrození frekventovanej cesty prvej triedy I/18 pod hradným bralom Strečno. 
4. Záver
Čiastkový monitorovací systém geologických faktorov životného prostredia je dôležitou súčasťou Monitoringu životného prostredia Slovenskej republiky. Výber podsystémov ČMS je zameraný na geologické faktory (geohazardy) a na takú formu výstupov, ktoré poskytujú relevantnú informáciu pri riešení problémov ochrany životného prostredia.
Za posledné roky, v dôsledku častých extrémnych a dlhodobých zrážok, predstavujú najväčšiu hrozbu svahové deformácie, ktoré často priamo ohrozujú životy a majetok obyvateľov.

V roku 2015 boli na základe inklinometrických meraní zaznamenané najväčšie aktivity pohybov v obciach Kraľovany, Červený Kameň, Vyšná Hutka, Veľká Čausa, MČ Prievidza – Hradec a Nižná Myšľa. V Hradci a vo Veľkej Lehôtke bola v roku 2015 spustená monitorovacia metóda InSAR, ktorá využíva dostupné snímky zo satelitov SENTINEL. Nová technológia umožňuje merať a plošne zobraziť pohyby terénu s presnosťou pod 1 mm a doplňuje výsledky bodových inklinometrických meraní. Na troch lokalitách sa začalo merať metódou stacionárnej inklinometrie, ktorá umožní v budúcnosti presnejšie interpretovať vzťah medzi pohybovou aktivitou horninových masívov a zrážkovou činnosťou. 

Stabilizačný násyp v Handlovej – na základe realizovaných meraní v súčasnosti teleso násypu je ako celok stabilné a bezpečné. Je nutné však upozorniť na to, že objekt prekrytia toku – potrubie – lokálne, najmä v oblasti „sútokového objektu“ sa dostalo do kritického stavu. Na uvedenú skutočnosť boli upozornení zástupcovia Hornonitrianských baní, Prievidza, a. s. V priebehu roka 2015 bol znovu obnovený aj výkon technicko–bezpečnostného dohľadu organizáciou Vodohospodárska  výstavba, štátny podnik. 

Na hrade Strečno bolo identifikované zvýšené rozvoľňovanie skalného bloku nad štátnou cestou I. triedy a hrozí odtrhnutie previsu a jeho zrútenie na frekventovanú komunikáciu. Koncom roka 2015 boli realizované prieskumné práce hradného vrchu, aby sa získali podrobnejšie údaje na návrh a realizáciu sanácie skalného brala. Cieľom sanácie je zabezpečenie dlhodobej stability skalného brala a bezpečnosti komunikácie I/18 pod hradom. V súčasnosti sa monitoruje pohybová aktivita najnebezpečnejšieho previsu dilatometrom Geokon systémom on-line. Monitorovanie dilatometrom TM-71 bude pokračovať aj v nasledujúcich rokoch. 
Z výsledkov monitorovania riečnych sedimentov vyplýva, že z pohľadu kontaminácie sú dlhodobo znečistené toky Nitra, Štiavnica, Hron, Hornád a Hnilec. Z organických látok sa javia ako závažné vysoké koncentrácie PCB v riečnych sedimentoch Laborca.

Na základe výsledkov monitorovania je možné sledovať vzniknuté ohrozenie a následne prijať opatrenia, ktoré umožňujú s dostatočným predstihom predchádzať mimoriadnym udalostiam a tak chrániť životy a zdravie ľudí a predchádzať škodám na majetku. Je preto nevyhnutné naďalej pokračovať v monitorovaní geologických faktorov, predovšetkým havarijných zosuvov.

